
ՉՈՐՐՈՐԴ ԲԱԺԱՆՄՈՒՆՔ

ԲԵՌԼԻՆՍԿԻՆ ԸՆԴԴԵՄ ԼԵՀԱՍՏԱՆԻ

(Դիմումներ ՀՀ-27715/95 և 30209/96)

ՎՃՒՌ

ՍՏՐԱՍԲՈՒՐԳ

20 հունիսի 2002թ․

Վերջնական

20/09/2002

Սույն վճիրը վերջնական կդառնա Կոնվենցիայի 44-րդ հոդվածի 2-րդ մասով նախատեսված հանգամանքերի արկայության դեպքում։ Այն կարող է ենթակա լինել խմբագրական վերանայման։

Բեռլինսկին ընդդեմ Լեհաստանի գործով,

Մարդու իրավունքների Եվրոպական դատարանը (Չորրորդ բաժանմունք), Պալատի նիստում, հետևյալ կազմով՝


Պրն․ Գ․Ռեսս, Նախագահ


Պրն․ Լ․ Կալֆիշչ,


Պրն․ Յ․Մակարչուկ,


Պրն․
Յ․Կաբրալ Բարետո,




Պրն․ Վ․Բուտկևիչ,


Պրն․
Ջ․ Հեդիգըն,


Տկն․
Բոտուչարովա, դատավորներ,

և մասնակցության պրն․ Վ․Բերգերի, Բաժանմունքի Քարտուղար,

Դռնփակ նիստում քննության առնելով 2001թ․ հունվարի 18-ին և 2002թ․ մայիսի 30-ին,

Հրապարակում է հետևյալ վճիռը՝ կայացված նշված ամսաթվին․

ՎԱՐՈՒՅԹԸ

1.  Գործը հարուցվել է Լեհաստանի Հանրապետության դեմ դիմումների (ՀՀ-27715/95 և 30209/96) հիման վրա, որոնք Մարդու իրավունքների և հիմնարար ազատությունների պաշտպանության մասին Եվրոպական Կոնվենցիայի («Կոնվենցիա») նախկին 25-րդ հոդվածի  հիման վրա Լեհաստանի քաղաքացիներ Ռոման և Սլավոմիր Բեռլինսկիների («դիմումատուներ») կողմից Մարդու իրավունքների Եվրոպական հանձնաժողովին են ներկայացվել համապատասխանաբար, 1995թ․ ապրիլի 10-ին և 1994թ․ փետրվարի 22-ին: 

2.  Լեհաստանի Կարավարությունը («Կարավարություն») ներկայացնում էր նրա ներկայացուցիչ պրն․ Կ․Դրժևիցկին՝ Արտաքին գործերի նախարարությունից։ Դիմումատուներին, որոնց տրամադրվել էր իրավական ճժանդակություն, ներկայացնում էր պրն․ Նարայնը՝ Լոնդոնում գործող փաստաբան։

3.  Դիմումատուները, մասնավորապես, պնդեցին, որ պնդեց, որ 1993թ․ հոկտեմբերի 4-ին ոստիկանների կողմից ենթարկվել են վատ վերաբերմունքի, և որ  խախտվել է իրենց պաշտպանության իրավունքը, քանի որ իրենց դեմ քրեական վարույթով նախաքննության ընթացքում մեկ տարուց ավելի չեն ունեցել պաշտպան։ 

4.  Դիմումը Դատարանին է փոխանցվել 1998թ․ նոյեմբերի 1-ին, երբ ուժի մեջ է մտել Կոնվենցիային կից 11-րդ Արձանագրությունը (11-րդ Արձանագրության 5-րդ հդվածի 2-րդ մաս)։

5.  Դիմումը փոխանցվել է Չորրորդ բաժանմունքին (Դատարանի Կանոնակարգի 52-րդ կանոնի 1-ին մաս)։ Այդ բաժանմունքի կազմից Դատարանի Կանոնակարգի 26-րդ կանոնի 1-ին մասի համաձայն կազմվել է այն Պալատը (Կոնվենցիայի 27-րդ հոդվածի 1-ին մաս), որը պետք է քններ տվյալ գործը։ Պալատը որոշում կայացրեց դիմումների վարույթը միավորելու մասին (43-րդ կանոնի 1-ին մաս)։  

6.  2001թ․ հունվարի 18-ի որոշմամբ Դատարանը դիմումները ճանաչել է մասնակիորեն ընդունելի։

7.  Պալատի, կողմերի հետ խորհրդակցելուց հետո կայացված այն որոշումից հետո, որ ըստ էության քննության անցկացումն անհրաժեշտ չէր (59-րդ կանոնի 2-րդ մաս, in fine), կողմերը գրավոր պատասխանել են մեկը մյուսի նկատառումներին։

8.  2001թ․ նոյեմբերի 1-ին Դատարանը փոփոխել է իև բաժանմունքների կազմը (25-րդ կանոնի 1-ին մաս), սակայն սույն գործը մնացել է այն Պալատի վարույթում, որը կազմվել էր նախկին Չորրորդ բաժանմունքի դատավորներից։ 

ՓԱՍՏԵՐԸ

9.  Առաջին դիմումատուն, Ռոման Բեռլինսկին, Լեհաստանի քաղաքացի է, ծնված 1971թ․։ Երկրորդ դիմումատուն, Սլավոմիր Բելինսկին, նույնպես Լեհաստանի քաղաքացի է, ծնված 1974թ․։ Դիմումատուները եղբայրներ են։ Ներկայումս նրանք ապրում են Լեհաստանում։ 

I.  ԳՈՐԾԻ ՀԱՆԳԱՄԱՆՔՆԵՐԸ

A.  1993թ․ հոկտեմբերի 4-ի դեպքերը

10.  1993թ․ հոկտեմբերի 4-ին դիմումատուները, որոնք զբաղվում են կուլտուրիզմով, գնացել են Լյուբլինի համալսարանի մարզական ակումբը։ Ակումբի մենեջերը նրանց կոչ է արել դուրս գալ, քանի որ նրանք այնտեղ գտնվում էին առանց համապատասխան թույլտվության։ Նա զգուշացրել է, որ ոստիկանություն կկանչի, եթե նրանք չհեռանան։ Մենեջերը զանգահարել է ոստիկանություն, և քիչ անց ժամանել է համազգեստով վեց ոստիկան։ 

11.  Դիմումատուների ցուցմունքների համաձայն, ոստիկանները նրանց նկատմամբ իբրև թե “ցուցաբերել են թշնամական վերաբերմունք” և “հետաքրքրված են եղել ոչ թե իրենց անձը հաստատող վկայականների ստուգմամբ, այլ պարզապես իրենց մարզական ակումբից դուրս հանելով”։ Ոստիկանները “անմիջապես ուզեցել են ձեռնաշղթայել իրենց և ձեռքերը տարել դեպի հետ”։ Դիմումատուները հայտարարել են, որ “դիմակայել են նման վերաբերմունքին”։ Առաջին դիմումատուին “հաջողվել է մի պահ ազատվել”, մինչդեռ երկրորդին քաշքշում էին երկու ոստիկան։ Նրա նկատմամբ կիրառվել է արցունքաբեր գազ, և ստացել է մահակով հարված։ 

12.  Ըստ Կառավարության, դիմումատուները դիմադրել են և հարձակվել ոստիկանների վրա, որոնք փորձում էին նրանց բերման ենթարկել”։ Ոստիկաններից մեկը հարված է ստացել դեմքին, իսկ մյուսը՝ ցայլքին։ 

13.  Կողմերի պնդմամբ, դիմումատուները ենթարկվել են միայն այն բանից հետո, երբ ոստիկաններից մեկը դուրս է բերել ատրճանակը պատյանից։

14.  Դիմումատուներին անմիջապես նստեցրել են ոստիկանական մեքենան։  

15.  Ըստ Կառավարության հայտարարության, դիմումատուները դիմադրել են նաև մեքենան նստեցնելու ժամանակ, և կրկին անհրաժեշտ է եղել ուժ գործադրել նրանց նկատմամբ։  

16.  Դիմումատուները տարվել են մարզական ակումբից չորս կիլոմետր հեռավորության վրա գտնվող ոստիկանության բաժին։  

17.  Ըստ դիմումատուների ցուցմունքների, ոստիկանական մեքենայի ներսում նրանց, ձեռնաշղթայված վիճակում իջեցրել են հատակի վրա։ Ոստիկանական վենում ձերբակալավածների համար առանձնացված տարածք չի եղել։ Դիմումատուներին “ոչինչ ոչ մի շանս չունեին թաքցնելու իրենց մարմինը ոստիկանների վերաբերմունքից”։ Նրանք ծանր հարվածներ են ստացել գլխի, երիկամների, մեջքի և ողնաշարի շրջանում”։ Ոստիկանները նրանց ծեծելու համար օգտագործել են մահակներ։ Առաջին դիմումատուն կորցրել է գիտակցությունը։

18.  Կառավարությունը ժխտեց, որ ոստիկանական մեքենայում ցուցաբերվել է որևէ վատ վերաբերմունք։

19.  Ոստիկանության բաժնում դիմումատուների կարճ հարցաքննել են։ Առաջին դիմումատուի ձերբակալման հարցաքննության արձանագրության մի մասը՝ նրա ֆիզիկական վիճակի վերաբերյալ, նշում է, որ “մինչև [ձերբակալությունը] դիմումատուն եղել է լավ վիճակում, այժմ նա [գանգատվում է] ցավերից՝ ձախ աչքի, պարանոցի, ձախ երիկամի, ծնոտի և գլխի շրջանում”։ Երկրորդ դիմումատուի ձերբակալման հարցաքննության արձանագրության համապատասխան մասում նշված են “ցավեր քունքերի, ձեռքերի, քթի, ատամների, աջ միջնամատի շրջանում”։ Նույն օրվա երեկոյան դիմումատուները զննվել են բժիշկների կողմից։ Առաջին դիմումատուի գանգի ռենտգեն լուսանկարը գլխի որևէ ակնհայտ վնասվածք ցույց չի տվել։ Դիմումատուների ֆիզիկական զննության հիման վրա, որի արդյունքում նրանց արյան շրջանառության և շնչառական համակարգերի որևէ խնդիր ի հայտ չի բերվել, բժիշկը եզրակացրել է, որ նրանց վիճակը բավարար է նրանց կալանավորելու համար։      

20.  Դիմումատուները մնացել են անազատության մեջ մինչև հաջորդ օրվա՝ 1993թ․ հոկտեմբերի 5-ի ցերեկը, երբ նրանց տարել են շրջանային դատախազի մոտ։ Դատախազի կողմից հարցաքննվելուց հետո նրանք ազատ են արձակվել։ 

21.  Առաջին դիմումատուն տարվել է հիվանդանոց, որտեղ նա մնացել է 11 օր։ Երկրորդ դիմումատուն տարվել է նույն հիվանդանոցը, սակայն անմիջապես դուրս գրվել և հետագայում ստացել ամբուլատոր բուժում։

B.  Ոստիկանների դեմ վարույթը

22.  1993թ․ հոկտեմբերի 5-ին, դատախազների կողմից հարցաքննվելու ընթացքում, դիմումատուները բողոքել նրանից, որ ոստիկանների կողմից մարզական ակումբում և ոստիկանական մեքենայում ենթարկվել են ծեծի։ Դիմումատուները հայտնել են, որ համոզված չեն ոստիկանների ինքնության վերաբերյալ, և որ իրենք ոստիկաններին խնդրել են ներկայացնել իրենց լիազորությունները հաստատող փաստաթղթեր։ Նրանք պնդել են, որ ոստիկանները հրաժարվել են այդ անելուց, փոխարենը՝ փորձելով ձերբակալել իրենց։ Այնուհետև դիմումատուները հայտարարել են, որ ոստիկանական մեքենակում, որտեղ ձերբակալվածների համար առանձնացված տարածք չի եղել, ոստիկանները սկսել են ծանր հարվածներ հասցնել իրենց մարմնով մեկ։ Նրանք եղել են անպաշտպան, քանի որ ձեռքերը շղթայված են եղել հետևի կողմից և իրենց սեղմելիս են եղել մեքենայի հատակին։ Նրանք պնդել են, որ ոստիկաններն իրենց ծեծել են դեպի ոստիկանության բաժին տարվելու ամբողջ ճանապարհին։  

23.  1994թ․ մարտի 15-ին շրջանային դատախազը, կասկած ունենալով այն մասին, որ դիմումատուների նկատմամբ կատարվել են նրանց իրավունքները սահմանափակող Լեհաստանի Քրեական օրենսգրքով նախատեսված և Ոստիկանության մասին օրենքի խախտում հանդիսացող հանցագործությունները, ոստիկանների դեմ դիմումատուների կողմից ներկայացված բողոքների կապակցությամբ հարուցել է քրեական գործ։ Այն ոստիկանները, որոնք ենթադրաբար վատ վերաբերմունք էին դրսևորել դիմումատուների նկատմամբ, այդ վարույթներում ճանաչվել են վկա, և ոչ թե մեղադրյալ։  

24.  Դիմումատուները կանչվել են շրջանային դատախազի մոտ 1994թ․ մարտի 25-ին ներկայանալու, սակայն նշված օրը չեն ներկայացել։

25.  1994թ․ մարի 28-ին դատախազը հարցաքննել է վկա ԴԿ-ին (ոստիկան)։ Մարտի 30-ին հարցաքննվել են վկաներ ՄԿ-ն և ՄՍ-ն (ոստիկաններ)։ Ապրիլի 6-ին հարցաքննվել են վկաներ ՄՎ-ն (դիմումատուների ծանութը) և ԷՊ-ն (ակումբի մենեջերը)։ Ապրիլի 13-ի դատախազը կանչել է վկաներ ՅՍ-ին և ՄԲ-ին, իսկ ապրիլի 20-ին վկա ՊՎ-ին (բոլորը ոստիկաններ)։  

26.  Դիմումատուները հարցաքննվել են 1994թ․ մայիսի 5-ին և 9-ին։ Հարցաքննությունների ընթացքում դիմումատուները պնդել են, որ ոստիկանները հենց սկզբից թշնամաբար են տրամադրված եղել նրանց նկատմամբ, որ նրանք իրենց չեն խնդրել լքել ակումբը, և առանց որևէ պատճառի ծեծի ենթարկել իրենց։ Ոստիկանները առարկել են, որ հարձակման են ենթարկվել դիմումատուների կողմից, և որ միայն հրազենով նրանց սպառնալուց հետո է, որ հնարավոր է դարձրել նրանց բերման ենթարկել։ 

27.  1994թ․ մայիսի 23-ին դատախազը լսել է վկաներ ՄՎ-ին, ՅՌ-ին և ՅՆ-ին (ոստիկաններ)։ 1994թ․ մայիսի 24-ին նա կանչել է վկաներ ԱԳ-ին և ՅՊ-ին (բժիշկներ)։ Մայիսի 26-ին դատախազը հարցաքննել է վկա ԴՅ-ին, իսկ մայիսի 27-ին՝ վկա ՄՀ-ին (երկուսն էլ բժիշկ)։ 

28.  Ոստիկանների գործողությունների առթիվ անցկացվող քննությունը տարածքային դատախազի կողմից երկարացվել է մինչև 1994թ․ հունիսի 10-ը՝ նոր վկաներ հարցաքննելու նպատակով։ 

29.  1994թ․ հունիսի 10-ին շրջանային դատախազը հարցաքննել է վկաներ ԱՎ-ին և ՌՄ-ին (բժիշկներ)։      

30.  1994թ․ հունիսի 16-ին Բիալիստոկի Բժշկական ակադեմիայի Փորձագիտական վարչությունը կազմել է եզրակացություն՝ միջադեպից հետո դիմումատուների ֆիզիկական վիճակի վերաբերյալ։ Փորձաքննությունը նշանակված է եղել Լյուբլինի շրջանային դատարանի կողմից դիմումատուների դեմ քրեական գործով վարույթի շրջանակներում (տես նաև, ներքևում՝ կետ 44-րդ)։ 

31.  Դատական բժիշկները, հենվելով դիմումատուներին 1993թ․ հոկտեմբերի 5-ին ցուցաբերված բուժօգության ընթացքում կազմված փաստաթղթերի վրա, եզրակացրել են, որ միջադեպից անմիջապես հետո առաջին դիմումատուն ունեցել է ձախ աչքի հեմատոմա, 2 x 2 սմ․ կապտուկ գլխի հետնամասում, 7 x 7 cm կապտուկ քերծված մաշկով՝ ծնոտի ձախ կողմի վրա, չորս անիվանման կապտուկներ՝ կրծքավանդակի զգալի մասում, և որ նրա որովայնը և ողնաշարը եղել են զգայուն։ Երկրորդ դիմումատուն ունեցել է փոքր մեկուսացված կապտուկներ՝ կզակի և պարանոցի մասում, կապտուկներ քերծված վերին շրթունքի վրա, ներքին վերք վերին շրթունքի լորձաթաղանթի վրա, դիմացի ատամների վնասում, և վնասվածք աջ ծնկի և դաստակի շրջանում։ 

32.  Դատական բժիշկները նշել են նաև, որ միջադեպից մի քանի օր անց առաջին դիմումատուն ավելի հաճախ է սկսել գանգատվել գլխացավերից, գլխապտույտից, տեսողության և լսողության թուլացումից, իսկ երկրորդ դիմումատուն գանգատվել է աջ ձեռքի թուլությունից մատների զգայունության անկումից, սաստիկ գլխացավերից, գլխապտույտից, սրտխառնոցից, ողնաշարի ցավից և շարժունակության թուլացումից։ Փորձագետները նշել են, որ դիմումատուների հետագա զննումների արդյունքում նրանց առողջական նորմալ վիճակից որևէ շեղում չի հայտնաբերվել։ 1993թ․ հոկտեմբերի 8-ին փորձագետները նշել են, որ առաջին դիմումատուն պետք է դուրս գրվեր հիվանդանոցից, սակայն մնացել է այնտեղ հոր միջամտության հետևանքով։ Փորձագետները նաև ընդգծել են, որ հայրը, ինքը լինելով բժիշկ, հիվանդանոց կատարվելիք իր այցելությունների ընթացքում, առաջին դիմումատուին սովորեցնում էր, թե ինչից և ինչպես պետք է գանգատվի։ Առաջին դիմումատուն հիվանդանոցից դուրս է գրվել 1993թ․ հոկտեմբերի 15-ին, չնայած շարունակել է ստանալ ծնոտի, կրծքավանդակի և ողնաշարի ամբուլատոր բուժում։ 

33.  Դատական բժիշկները եզրակացրել են, որ դիմումատուների ստացած վնասվածքները կարող է հասցված լինեին պինդ, բութ առարկայի, օրինակ՝ մահակի գործադրմամբ, իսկ ախտահարումները կարող է առաջացած լինեին դիմումատուների կողմից նշվող հանգամանքներում, օրինակ՝ մահակներով և բռունցքներով հարվածելու արդյունքում։ Դատական բժիշկները եզրակացրել են, որ դիմումատուների փափուկ հյուսվածքներին հասցված վնասվածքները չեն պահպանվում յոթ օրից ավելի, սակայն նշել, որ դրանք եղել են բավականաչափ ծանր՝ Լեհաստանի քրեական օրենսգրքի 156-րդ հոդվածի 2-րդ մասը [թեթև մարմնական վնասվածք հասցնելը] ոստիկանների նկատմամբ կիրառելու համար։ Դատա-բժիշկները նաև ընդգծել են, որ դիմումատուների նշած վնասները որոշ հանդիսացել են սիմուլյացիա և եղել են չափազանցված։        

34.  1994թ․ հունիսի 29-ին շրջանային դատախազը Վրոցլավի Բժշկական ակադեմիայի փորձագետներին խնդրել է եզրակացություն կազմել արդեն հատուկ ոստիականների նկատմամբ հարուցված վարույթի շրջանակներում։

35.  1994թ․ սեպտեմբերի 9-ի և 15-ի որոշումներով տարածքային դատախազը կրկին երկարացրել է նախաքննության ժամկետը։

36.  Վրոցլավի Բժշկական ակադեմիայի փորձագետների եզրակացությունը տրվել է 1994թ․ դեկտեմբերի 6-ին։ Նրանք գտել են, որ ձերբակալումից հետո առաջին դիմումատուի մոտ եղել են՝ կապտուկներ դեմքի և այտույց ձախ աչքի վրա, իսկ երկրորդ դիմումատուն ունեցել է մեկուսացված կապտուկներ դեմքի վրա, քերծված շրթունք և երեք ատամների վնասւոմ։ Փորձագետները նաև եզրակացրել են, որ առաջին դիմումատուն չի տառապել կոնտուզիայից։ Փորձագետները նշել են, որ դիմումատուների վնասվածքները կարող էին պատճառված լինել ինչպես ոստիկանների և դիմումատուների կողմից նշված, այնպես էլ այլ հանգամանքներում։

37.  Դիմումատուները միջնորդեցին, որպեսզի շրջանային դատախազը հարցաքննի լրացուցիչ վկաների, մասնավորապես՝ իրենց ծնողներին, երկու շրջանային դատախազի և ամերիկացի մի բասկետբոլիստի, որն ականատես է եղել 1993թ․ հոկտեմբերի 4-ի միջադեպին։ 1994թ․ սեպտեմբերի 9-ին դատախազը մերժեց այդ միջնորդությունը այն հիմքով, որ դիմումատուի ծնողները միջադեպին ականատես չեն եղել, որ դատախազների ցուցմունքները վերաբերելի չեն գործի հանգամանքների փաստերի հաստատմանը, և որ ամերիկացի բասկետբոլիստի ցուցմունքը արձանագրված է դիմումատուների դեմ գործի շրջանակներում։ Այս հիմքերով դատախազը գտավ, որ լրացուցիչ վկաների հարցաքննություն անցկացնելը եղել է ոչ անհրաժեշտ։

38.  1994թ․ սեպտեմբերի 12-ին դատախազը որոշում է կայացրել ոստիկանների դեմ քրեական գործը կարճելու մասին։ Դատախազը գտել է, որ ապացույցներով չի հիմնավորվել դիմումատուների այն գանգատը, որ ոստիկանների կողմից կատարված է եղել հանցագործություն։ Վկաների ցուցմունքների հիման վրա, նա եզրակացրել է, որ ոստիականները ստիպված են եղել ուժ կիրառելու միայն այն բանից հետո, երբ դիմումատուները հրաժարվել են լքոլ մարզական ակումբը։ Դատախազը հաստատված չի համարել, որ դիմումատուների նկատմամբ ուժ է գործադրվել ոստիկանական մեքենայում։ Վրոցլավի Բժշկական ակադեմիայից ստացված փորձագիտական եզրակացության հիման վրա դատախազը նշել է, որ դիմումատուների յոթ օր հիվանդանոցում մնալու փաստը ինքնին չի վկայում այն մասին, որ այդ ամբողջ յոթնօրյա ժամկետը անհրաժեշտ է եղել դիմումատուների ունեցած վնասվածքները բուժելու համար։ Դատախազը եզրակացրել է, որ “[դիմումատուների ստացած] վնասվածքները կարող են պատճառված լինել ինչպես դիմումատուների,այնպես էլ ոստիկանների կողմից մատնանշված հանգամանքներում”։ Հաշվի առնելով չփարատված կասկածներն հօգուտ մեղադրյալի մեկնաբանելու սկզբունքը, դատախազը որոշում է կայացրել ոստիկանների դեմ քրեական գործի վարույթը կարճելու մասին։  

39.  Դիմումատուները բողոքարկել են այդ որոշումը։ 1995թ․ հունվարի 16-ին տարածքային դատախազը ոստիկանների մեղքի որևէ “միանշանակ ապացույց” չի հայտնաբերել”։ Նա գտել է, որ շրջանային դատախազը հավաքված նյութերը գնահատել է պատշաճ կերպով, և որ վերջինիս կողմից կայացվել է պատճառաբանված որոշում։ 

C.  Դիմումատուների դեմ վարույթը

40.  1993թ․ հոկտեմբերի 5-ին դիմումատուներին հարցաքննության ենթարկելուց հետո, շրջանային դատախազը քննություն է սկսել դիմումատուների կողմից ոստիկանների վրա հարձակվելու և այդպիսով վերջիններիս պաշտոնեական պարտականությունների կատարման ընթացքում խոչընդոտելու կասկածանքով։ Նույն օրը դատախազը որոշում է կայացրել դիմումատուների նկատմամբ գրավ ընտրելու մասին՝ այն կասկածանքով, որ 1993թ․ հոկտեմբերի 4-ի դեպքերի հետ կապված նրանց կողմից կատարվել է քրեական օրենսգրքի 234-րդ հոդվածով նախատեսված հանցագործություն։ 

41.  1993թ․ հոկտեմբերի 6-ին դիմումատուները բողոքարկել են գրավի նշանակման մասին որոշումը՝ միջնորդելով, որպեսզի իշխանությունները անվճար պաշտպան նշանակեն իրենց համար՝ ֆինանսական ծանր դրության մեջ գտնվելու հիմքով և վկայակոչելով, inter alia, Կոնվենցիայի 6-րդ հոդվածի 3-րդ մասի (c) կետը։ Դիմումատուներն իրենց միջնորդություններին պատասխան չեն ստացել։ 

42.  Ոստիկանների նկատմամբ քրեական գործով քննության շրջանակներում ծանուցվել են դիմումատուները և 1993թ․ հոկտեմբերի 4-ի դեպքերի վկաները, ներառյալ՝ դիմումատուների կողմից հրավիրված վկաները։ Դիմումատուները մի շարք դիմումներ են ներկայացրել, որոնցում նրանք առարկել են այն մասին, որ իրենց դեմ ներկայացված մեղադրանքները պետք է քննության առնվեն իրենց սեփական այն գանգատների տեսանկյունից, որ ոստիկանները ծեծի են ենթարկել նրանց։ Սակայն, ներպետական քրեադատավարական օրենքի համապատասխան դրույթների հիման վրա, դատախազությունը որոշել է, որ ոստիկանների կողմից ցուցաբերված բռնության մասին դիմումատուների ներկայացրած գանգատի առթիվ հարուցված քրեական գործի նյութերը առանձնացվել են, և որ 1993թ․ հոկտեմբերի 4-ի դեպքերի  կապակցությամբ ընթանալու է երկու քննություն։ 

43.  1994թ․ փետրվարի 17-ին դիմումատուներին մեղադրանք է առաջադրվել ոստիկաններին վերջիններիս պաշտոնեական պարտականությունների կատարման ընթացքում հասարակական կարգը խախտելու և հարված հասցնելով զուգորդված հարձակում գործելու համար։ 

44.  1994թ․ ապրիլի 7-ին Լյուբլինի շրջանային դատարանը որոշում է կայացրել Բիալիստոկի Բժշկական ակադեմիայի Փորձագիտական վարչությունից դիմումատուների միջադեպից հետո ունեցած վնասվածքների կապակցությամբ փորձագիտական եզրակացություն ստանալու մասին։ Եզրակացությունը կազմվել է 1994թ․ հունիսի 16-ին (տես նաև, վերևում՝ կետ 30-33-րդ)։   

45.  1994թ․ հոկտեմբերի 17-ին Լյուբլինի շրջանային դատարանը որոշում է կայացրել դատա-հոգեբուժական փորձաքննություն նշանակելու մասին՝ պարզելու համար, թե արդյոք դիմումատուները “հնարավորություն են ունեցել հաշիվ տալու իրենց գործողությունների համար և ղեկավարելու դրանք” նրանց քրեական պատասխանատվության ենթակա լինելու հարցը որոշելու համար։ Դատարանը նաև որոշում է կայացրել դիմումատուներին ներկայացնելու համար անվճար պաշտպան նշանակելու մասին՝ հաշվի առնելով նրանց հոգեկան վիճակը և ղեկավարվելով քրեական դատավարության օրենսգրքի 70-րդ հոդվածի 1-ին մասով։ 

46.  1994թ․ հոկտեմբերի 18-ի նամակով դիմումատուները դատարանին տեղեկացրել են, որ հրաժարվում են ենթարկվել դատա-հոգեբուժական փորձաքննության։ Նրանք չեն ներկայացել Լյուբլինի Հոգեկան առողջության կենտրոնում ամբուլատոր դատա-հոգեբուժական փորձաքննության, որը դատարանի կողմից նշանակված էր 1995թ․ հունվարի 10-ին։ Դատարանը որոշում է կայացրել դիմումատուների կողմից ամբուլատոր դատա-հոգեբուժական փորձաքննությանը  պարտադիր ներկայանալու մասին մեկ այլ օր՝ 1995թ․ փետրվարի 2-ին։ Դիմումատուներն այդ օրը բերվել են փորձագետների մոտ, սակայն հրաժարվել փորձաքննության ենթարկվել։ Նշված իրավիճակը կրկնվել է նաև 1995թ․ մարտի 8-ին։ Հաշվի առնելով այն փաստը, որ դիմումատուները երեք անգամ հրաժարվել են ամբուլատոր դատա-հոգեբուժական փորձաքննության ենթարկվելուց, 1995թ․ մարտի 8-ին դատական բժիշկները դատարանին միջնորդել են, որպեսզի դատա-հոգեբուժական փորձագիտական եզրակացություն տալու նպատակով դիմումատուները հարկադրաբար տեղափոխվեն հոգեբուժական հիվանդանոց։  

47.  1995թ․ մարտի 23-ին Լյուբլինի շրջանային դատարանը որոշում է կայացրել դիմումատուներին Լյուբլինի Հոգեկան առողջության կենտրոն հարկադրաբար տեղափոխելու մասին՝ ոչ ավել, քան վեց շաբաթ ժամանակով։ Դիմումատուները և նրանց պաշտպանը բողոքարկել են նշված որոշումը։ Բողոքի մեջ դիմումատուների ներկայացուցիչը հայտարարել է, որ նա ձեռնամուխ է եղել համոզելու դիմումատուներին կամավոր ներկայանալու ամբուլատոր դատա-հոգեբուժական փորձաքննության։ 1995թ․ ապրիլի 3-ին Լյուբլինի տարածքային դատարանը, հաշվի առնելով, մասնավորապես, դիմումատուների պաշտպանի նշված հանձնառությունը, բեկանել է 1995թ․ մարտի 23-ի որոշումը։

48.  Դիմումատուների կողմից ամբուլատոր դատա-հոգեբուժական փորձաքննության ենթարկվելու նշանակված հաջորդ օրը՝ 1995թ․ մայիսի 30-ին, դիմումատուները կրկին հրաժարվել են ամբուլատոր դատա-հոգեբուժական փորձաքննության ենթարկվելուց։ 1995թ․ հունիսի 21-ին փորձագետները կրկին դատարանին միջնորդություն ներկայացրեցին, որպեսզի որպեսզի դատա-հոգեբուժական փորձագիտական եզրակացություն տալու նպատակով դիմումատուների նկատմամբ կիրառվեն հարկադրանքի միջոցներ։ 

49.  1995թ․ հուլիսի 11-ին Լյուբլինի տարածքային դատարանը կրկին որոշում կայացրեց դիմումատուներին հոգեբուժական հիվանդանոց հարկադրաբար տեղափոխելու մասին՝ ոչ ավել, քան վեց շաբաթ ժամանակով։ Քննելով դիմումատուների կողմից այդ որոշման դեմ բերված բողոքը, Լյուբլինի տարածքային դատարանը 1995թ․ հուլիսի 24-ին ուժի մեջ թողեց շրջանային դատարանի որոշումը։  

50.  1995թ․ դեկտեմբերի 1-ին առաջին դիմումատուն տեղափոխվել է Լյուբլինի Հոգեկան առողջության կենտրոն։ Քննելով փորձագետների կողմից ներկայացված՝ առաջին դիմումատուին իր բացասական դիրքորոշման պատճառով պալատում պահելու ժամկետը երկարացնելու մասին միջնորդությունը, 1996թ․ հունվարի 11-ին Լյուբլինի շրջանային դատարանը դիմումատուի վերաբերյալ փորձաքննության անցկացման ժամկետը երկարացրել է մինչև 1996թ․ փետրվարի 23-ը։ Քննելով դիմումատուների կողմից այդ որոշման դեմ բերված բողոքը, Լյուբլինի տարածքային դատարանը 1996թ․ հունվարի 22-ին շրջանային դատարանի որոշումը թողել է ուժի մեջ։ Առաջին դիմումատուն հոգեբուժական պալատից ազատ է արձակվել 1996թ․ փետրվարի 15-ին։

51.  1996թ․ փետրվարի 22-ին տրվել է վերջնական եզրակացությունը առաջին դիմումատուի հոգեկան վիճակի վերաբերյալ։ Դատական հոգեբույժները եզրակացրել են, որ ոստիկանների հետ 1993թ․ հոկտեմբերի 4-ին տեղի ունեցախ միջադեպի պահին նա ի վիճակի է եղել իրեն հաշիվ տալու իր գործողությունների համար և ղեկավարելու դրանք։ Հաստատվել է, որ առաջին դիմումատուն, չի հանդիսանում հոգեկան հիվանդ։ Փորձագետները նաև նշել են, որ նա շատ կասկածամիտ է թերահավատ  եղել փորձաքննության նկատմամբ։   

52.  Քանի որ երկրորդ դիմումատուն հայտնել էր ամբուլատոր դատա-հոգեբուժական փորձաքննության ենթարկվելու պատրաստակամությունը, նա չէր տեղափոխվել հոգեբուժական հիվանդանոց։ Դատական հոգեբույժները երկրորդ դիմումատուի մասով իրենց եզրակացությունը ներկայացրել են 1996թ․ փետրվար 27-ին։ Ըստ փորձագիտական եզրակացության, դիմումատուն եղել է հոգեպես առողջ։ Փորձագետները նաև նշել են, որ փորձաքննության ընթացքում նա եղել է շատ լարված, հաճախ խոսել բարձր ձայնով՝ չնկատելով հանգստանալու իրեն ուղղված հորդորները։ 

53.  1996թ․ օգոստոսի 7-ին Լյուբլինի շրջանային դատարանը դիմումատուներին մեղավոր ճանաչեց քրեական օրենսգրքի 234-րդ հոդվածով՝ այն բանի համար, որ 1993թ․ հոկտեմբերի 4-ին նրան դիմադրել են ոստիկաններին և հարձակում գործել նրանց վրա։ Դատարանը գտել է, որ մարզական ակումբի մենեջերը իրավասու էր պահանջելու դիմումատուներին ակումբից հեռացնել՝ անկախ իր ունեցած շարժառիթներից, և ոստիկանները օրինական կերպով ի կատար են ածել այդ պահանջը։ Ամբաստանյալները դատապարտվել են ազատազրկման․ առաջին դիմումատուն՝ մեկ տարի և վեց ամիս, իսկ երկրորդ դիմումատուն՝ մեկ տարի ժամանակով։ Դատարանը որոշել է դիմումատուների նկատմամբ նշանակված պատիժները պայմանական չկիրառել երեք տարի ժամկետով։  

54.  1996թ․ դեկտեմբերի 17-ին Լյուբլինի տարածքային դատարանը, քննության առնելով առաջին ատյանի դատարանի դատավճռի դեմ դիմումատուների կողմից բերված բողոքը, դատավճիռը թողել է ուժի մեջ։ Տարածքային դատարանը գտել է, որ “այն փաստը, որ դիմումատուները չեն ենթարկվել հինգ ոստիկանի մարզադահլիճը լքելու պահանջին, վկայում է այն մասին, որ իրենք քննադատական վերաբերմունք չունեն իրենց սեփական վարքագծի նկատմամբ, ինչը հաստատվել է նաև դատական հոգեբույժների կողմից”։ Այդ որոշումը եղել է վերջնական։ Դատապարտման արդյունքում դիմումատուները մնացել են ազատության մեջ։ 

II.  ՀԱՄԱՊԱՏԱՍԽԱՆ ՆԵՐՊԵՏԱԿԱՆ ԻՐԱՎՈՒՆՔԸ ԵՎ ՊՐԱԿՏԻԿԱՆ

55.  Ոստիկանության մասին օրենքի 15-րդ և 16-րդ հոդվածները ոստիկաններին իրավունք է վերապահում ձերբակալելու հասարակական կարգը խանգարող յուրաքանչյուր ոքի, ինչպես նաև անմիաջական հարկադրանքի միջոցներ կիրառելու՝ “արձակված հրամաններին ենթարկվելը ապահովելու համար”։ 

1990թ․ սեպտեմբերի 17-ի կառավարական հատուկ կարգադրությամբ (DZ.U.90.70.410) սահմանվում է, որ հարկադրանքի միջոցները պետք է պատճառեն որքան հնարավոր է քիչ առողջական վնաս, և պետք է դադարեցվեն, եթե անձը ենթարկվում է հրամաններին։

Քրեական դատավարության օրենսգրքի 69-րդ հոդվածի համաձայն, մեղադրյալը կարող է միջնորդել դատախազին՝ ֆինանսական բավարար միջոցներ չունենալու դեպքում անվճար պաշտպան նշանակելու մասին։ Դատախազը այդ միջնորդությունը պետք է փոխանցի դատարանին՝ պաշտպան նշանակելու համար։ 

70-րդ հոդվածի 1-ին մասի համաձայն, դատարանը դատաքննության ընթացքում կարող է սեփական նախաձեռնությամբ ամբաստանյալի շահերը ներկայացնելու համար նշանակել պաշտպան՝ ելնելով ամբաստանյալի հոգեկան վիճակի մասին հիմնավորված մտահոգությունից։ 

ԻՐԱՎՈՒՆՔԸ

I.  ԿՈՆՎԵՆՑԻԱՅԻ 3-ՐԴ ՀՈԴՎԱԾԻ ԵՆԹԱԴՐՅԱԼ ԽԱԽՏՈՒՄԸ

56.  Դիմումատուները պնդեցին Կոնվենցիայի 3-րդ հոդվածի խախտման մասին, որը նախատեսում է.
“Ոչ ոք չպետք է ենթարկվի խոշտանգման կամ անմարդկային կամ նվաստացնող վերաբերմունքի կամ պատժի”։

A.  1993թ. հոկտեմբերի 4-ին ոստիկանների կողմից վատ վերաբերմունքի ենթադրյալ դրսևորումը 

57.  Կառավարությունը ժխտեց, որ 1993թ. հոկտեմբերի 4-ին դիմումատուների նկատմամբ որևէ վատ վերաբերմունք է ցուցաբերվել։ Կառավարությունը նշեց, որ ուժի գործադրումը եղել է անհրաժեշտ` դիմումատուների կողմից ոստիկանների օրինական պահանջներին ենթարկվելը ապահովելու համար։ Որևէ չափազանցված ուժ նրանց նկատմամբ չի գործադրվել, և որևէ ծեծ ոստիկանական մեքենայում տեղի չի ունեցել։  

58.  Դիմումատուներն առարկեցին Կառավարության պնդումների դեմ։ Նրանք նշեցին, որ ոստիկանները նրանց ծեծել են բերման ենթարկելու փորձ կատարելիս, ինչպես նաև՝ ոստիկանական մեքենայով տանելու ժամանակ, որում ձերբակալվածների համար առանձնացված տարածք չի եղել։ Դիմումատուները պնդեցին, որ ոստիկանների կողմից իրենց դեմ գործադրվել է ավելորդ և ոչ անհրաժեշտ ֆիզիկական ուժ, որով խախտվել է Կոնվենցիայի վերը նշված դրույթը։ 

59.  Դատարանը վերհիշում է, որ Կոնվենցիայի 3-րդ հոդվածը բացարձակ ձևով արգելում է խոշտանգումները և անմարդկային կամ նվաստացնող վերաբերմունքը։ Վատ վերաբերմունքը, Կոնվենցիայի 3-րդ հոդվածի տակ ընկնելու համար, պետք է հասնի ծանրության որոշակի նվազագույն շեմի։ Այդ նվազագույնի գնահատումը կրում է հարաբերական բնույթ. այն կախված է գործի բոլոր հանգամանքներից, ինչպիսիք են վերաբերմունքի տևողությունը, դրա ֆիզիկական և հոգեբանական հետևանքները և, որոշ գործերով՝ զոհի սեռը, տարիքը և առողջական վիճակը։ Ազատությունից զրկված անձի դեպքում, ֆիզիկական ուժին դիմելը, որի խիստ անհրաժեշտությունն առաջ չի եկել տուժողի սեփական վաքագծի հետևանքով, նվաստացնում է մարդկային արժանապատվությունը և սկզբունքորեն հանդիսանում Կոնվենցիայի 3-րդ հոդվածում ամրագրված իրավունքի խախտում։ Վերաբերմունքը Դատարանի կողմից դիտվել է որպես “անմարդկային”, քանի որ, inter alia, եղել է կանխամտածված, կիրառվել է ժամեր շարունակ, առանց դադարի և պատճառել կամ իրական մարմնական վնասվածք կամ ինտենսիվ հոգեբանական կամ հոգեկան տառապանք, ինչպես նաև՝ §նվաստացնող¦, քանի որ եղել է այնպիսին, որն ուղղված է եղել զոհի մոտ վախի, տանջանքի և ոչ լիարժեքության այնպիսի զգացմունքներ առաջացնելուն, որոնք ի վիճակի են նսեմացնել և նվաստացնել նրան։ Որպեսզի պատիժը կամ դրա հետ կապված վերաբերմունքը լինեն §անմարդկային¦ կամ §նվաստացնող¦, պատճառված տառապանքը  կամ նսեմացումը ցանկացած դեպքում պետք է գերազանցեն տառապանքի  կամ նսեմացման այն անխուսափելի տարրը, որով ուղեկցվում է իրավաչափ վերաբերմունքի կամ պատժի տվյալ եղանակը։ Այն հարցը, թե արդյոք վերաբերմունքի նպատակն է եղել զոհի նսեմացնելը կամ նվաստացնելը, մի գործոն է, որը նույնպես անհրաժեշտ է հաշվի առնել, սակայն այդպիսի նպատակի բացակայությունը միանշանակ չի բացառում Կոնվենցիայի 3-րդ հոդվածի խախտում արձանագրելու հավանականությունը (տես՝ Լաբիտան ընդդեմ Իտալիայի [ՄՊ], Հ-26772/95, 6.4.2000, կետ 119-120-րդ, ՄԻԵԴ, 2000, հ-IV; Labita v. Italy [GC], no. 26772/95, 6.4.2000, §§ 119-120, ECHR 2000-IV)։ Վատ վերաբերմունքի մասին մեղադրանքները պետք է հիմնավորված լինեն համապատասխան ապացույցներով։ Այդ ապացույցները գնահատելիս, Դատարանը որդեգրում է §ողջամիտ կասկածների փարատումով¦ չափորոշիչը, սակայն հավելում, որ այդպիսի ապացույցը կարող է բխել բավարար չափով հուսալի, հստակ և միմյանց հաստատող ենթադրությունների կամ փաստի չհերքված կանխավարկածների համադրումից (մեջբերված տեղում, կետ 121-րդ)։  

60.  Սույն գործով դիմումատուների կողմից նշված վատ վերաբերմունք է հանդիսացել ոստիկանների կողմից նրանց 1993թ. հոկտեմբերի 4-ին ծեծի ենթարկելը, որը հանգեցրել է մի շարք վնասվածքների (տես, վերևում՝ կետ 19, 30-33, 36-րդ)։ Դատարանը գտնում է, որ տարբեր փորձագետների կողմից հաստատված կապտուկների աստիճանը ցույց է տալիս, որ վնասվածքները բավարար չափով ծանր են եղել դրանք որպես 3-րդ հոդվածի ներքո վատ վերաբերմունք դիտարկելու համար (տես, mutatis mutandis՝  Ասսենովը և մյուսներն ընդդեմ Բուլղարիայի, Հ-24760/94, 28.10.1998, կետ 95-րդ, ՄԻԵԴ, 1998, հ-VIII; Assenov and Others v. Bulgaria, no. 24760/94, 28.10.1998, § 95, ECHR 1998-VIII)։ Մնում է պարզել, թե արդյոք պետությունը պետք է պատասխանատու ճանաչվի 3-րդ հոդվածի ներքո այդ վնասվածքների առնչությամբ։

61.  Դատարանը նկատում է, որ կողմերը չեն վիճարկել այն, որ խնդրո առարկա վնասվածքներն հասցվել են ոստիկանների կողմից դիմումատուների նկատմամբ բռունցքներ և մահակներ գործադրելու, իսկ երկրորդ դիմումատուի նկատմամբ՝ արցունքաբեր գազ օգտագործելու միջոցով (տես, վերևում՝ կետ 11-15-րդ)։ Չի վիճարկվում նաև այն, որ 1993թ. հոկտեմբերի 4-ին ոստիկանների կողմից ուժ է գործադրվել մարզական ակումբում և դիմումատուներին դեպի ոստիկանական մեքենան տանելու ընթացքում՝ վերջիններիս ձերբակալելու նպատակով, որին դիմումատուները դիմադրել են։ Կողմերը անհամաձայնություն ունեն սակայն այն հարցում, թե արդյոք դիմումատուները ծեծի են ենթարկվել ոստիականական մեքենայում՝ ոստիկանության բաժին տարվելիս (տես, վերևում՝ կետ 16-18-րդ)։ Պետք է նշել, որ դիմումատուների մեղադրանքն այն մասին, որ նրանք ծեծի են ենթարկվել ձեռնաշղթայված վիճակում ոստիկանական մեքենայի հատակինն պառկած, չի հաստատվել նրանց գանգատների առթիվ տարված քննության երկու փուլերում (տես, վերևում՝ կետ 38-39-րդ, ինչպես նաև՝ ներքևում, կետ 66-71-րդ)։ Չնայած Դատարանը կաշկանդված չէ ներպետական մարմինների հետևություններով այն առթիվ, թե արդյոք պնդվող փաստերը հանդիսացել են Կոնվենցիայի խախտում, Դատարանը կողմերի նկատառումների և իր տրամադրության տակ եղած նյութերի հիման վրա գտնում է, որ անհնար է պարզել, թե արդյոք որևէ վատ վերաբերմունք է դրսևորվել ոստիկանական մեքենայում, ինչպես դա պնդվում է դիմումատուների կողմից։

62.  Դատարանը նկատում է, որ 1993թ. հոկտեմբերի 4-ին դիմումատուները ձերբակալվել են մի այնպիսի միջոցառման իրականացման ընթացքում, որի ժամանակ առաջ են եկել այնպիսի զարգացումներ, որոնց ոստիկանները կոչված են եղել արձագանքելու։ Երկրորդ, չնայած վեց ոստիկանները երկու դիմումատուներին գերազանցել են թվով, պետք է հաշվի առնել այն հանգամանքը, որ դիմումատուները մարզվող կուլտուրիստներ էին, և որ նրանք հաջողությամբ դիմադրել են ոստիկանների օրինական գործողություններին՝ մարզական ակումբը լքելու վերաբերյալ վերջիններիս կողմից ներկայացված բանավոր պահանջներին չենթարկվելու, ոստիկանների կողմից նրանց բերման ենթարկելուն դիմադրելու և երկու ոստիկանին հարվածելու միջոցով (տես, ի տարբերություն՝ Ռեհբոկն ընդդեմ Սլովենիայի, Հ-29462/95, 28.11.2000, ՄԻԵԴ, 2000, հ-XII; Rehbock v. Slovenia, no. 29462/95, 28.11.2000, ECHR 2000-XII, որտեղ տասներեք ոստիկան բավարար ժամանակ էին ունեցել երեք կասկածյալի ձերբակալելու հետ կապված հնարավոր վտանգները գնահատելու համար և որտեղ դիմումատուն ձերբակալմանը դիմադրելու որևէ նշան ցույց չէր տվել)։ Դեռ ավելի վատ, դիմումատուներին հնարավոր է եղել ձերբակալել միայն այն բանից հետո, երբ նրանց սպառնացել են ատրճանակով, և հետագայում դատապարտվել են ոստիկանների դեմ հարձակում գործելու համար։ Դատարանը համաձայն է ներպետական դատարանների այն եզրակացության հետ, որ դիմումատուները քննադատական մոտեցում չեն դրսևորել սեփական վարքագծի նկատմամբ՝ այն պահին, երբ նրանց առաջադրվել է իրավապահ մարմինների ներկայացուցիչների օրինական պահանջները կատարելու պարզ պարտականություն, որը հանդիսանում է համընդհանուր քաղաքացիական պարտավորություն ժողովրդավարական հասարակությունում։ Այս հանգամանքները լրջորեն խոսում են ի վնաս դիմումատուների՝ արդյունքում հանգեցնելով նրան, որ Կառավարության՝ գործադրված ուժը ոչ չափազանց լինելու փաստի ապացուցման պարտականության պահանջը այս դեպքում մեղմացվում է (տես, mutatis mutandis, մեջբերված տեղում, կետ 65-78-րդ)։     

63.  Դատարանը, բացի այդ, նկատում է, որ չնայած առաջին դիմումատուն հիվանդանոցում մնացել է 11 օր, հաստատված չէ, որ նման ժամանակահատվածը անհրաժեշտ է եղել 1993թ. հոկտեմբերի 4-ին ստացված վնասվածքներից ապաքինվելու համար, քանի որ նա կարող էր դուրս գրվել հիվանդանոցից միջադեպից չորս օր հետո (տես, վերևում՝ կետ 32-րդ)։ Այնուհետև, նշվում է, որ երկրորդ դիմումատուն ստացել է նվազ ծանր վնասվածքներ և ստացել է ամբուլատոր բուժում։

64.  Խնդրո առարկա վնասվածքների ծանրությունը, որպես այդպիսին, չի նսեմացնում այն փաստը, որ ֆիզիկական ուժին դիմելու անհրաժեշտությունն առաջացել է դիմումատուների վարքագծի հետևանքով։ Հետևաբար, չնայած դիմումատուներն ակնհայտորեն վնասվածքներ են ստացել 1993թ. հոկտեմբերի 4-ի միջադեպի հետևանքով, նրանց նկատմամբ ուժի գործադրումը չի կարող դիտվել որպես ավելորդ։

65.  Համապատասխանաբար, 1993թ. հոկտեմբերի 4-ին ոստիկանների կողմից ցուցաբերված ենթադրյալ վատ վերաբերմունքի մասով Կոնվենցիայի 3-րդ հոդվածի խախտում թույլ չի տրվել։  

B.  Իրականացված քննության բնույթը 

66.  Կառավարությունը պնդեց, որ դատախազների կողմից կատարվել է վատ վերաբերմունքի մասին դիմումատուների բողոքների մանրազնին և արդյունավետ քննություն։ Դիմումատուների գանգատների արժանահավատությունը պարզելու նպատակով հարցաքննվել է 1993թ․ հոկտեմբերի 4-ի դեպքերի 15 վկա, ստացվել են փորձագետների եզրակացություններ։ Դատախազությունը որոշում է կայացրել վարույթը կարճելու մասին, քանի որ ցուցմունքների մեծ մասով հաստատվել է դեպքերի ոստիկանների կողմից ներկայացված վարկածի իսկությունը; այդ որոշումը կայացվել հաշվի առնելով նաև ոստիկանների անմեղության կանխավարկածի սկզբունքը։ 

67.  Դիմումատուները փաստարկեցին, որ զրկվել են իրենց գանգատների համարժեք քննություն անցկացվելու հնարավորությունից։ Մասնավորապես, նրանք վիճարկեցին դատախազության կողմից որոշ ապացույցներին տրված գնահատականը։ Դիմումատուները նաև հայտարարեցին, որ 1993թ․ հոկտեմբերի 4-ի  դեպքերի ոչ բոլոր վկաներն են ենթարկվել հարցաքննության, և քրեական գործը կարճելիս դատախազության կողմից հաշվի է առնվել դատա-բժշկական փորձաքննությունների հետազոտությունների միայն մի մասը։ 

68.  Դատարանը վերհիշում է, որ 3-րդ հոդվածը երաշխավորում է վատ վերաբերմունքի մասին արժանահավատ պնդումների մանրազնին և արդյունավետ ներպետական քննություն, որը հանգեցնում է նման վարքագիծ դրսևորող անձանց հայտնաբերմանը և նրանց պատժի ենթարկելուն։ Վերը մեջբերված Լաբիտայի գործով Դատարանը 3-րդ հոդվածի խախտում էր արձանագրել այն հիմքով, որ իշխանությունները քննության չէին առել ենթադրյալ բռնության, նսեմացման և դիմումատուի խոշտանգման այլ ձևերի բազմաթիվ դեպքերը։ Պետք է նշել, սակայն, որ այդ գործով Դատարանն իր եզրակացությանն էր հանգել դիմումատուի գանգատների քննության առնչությամբ իշխանությունների դրսևորած ակնառու անգործության հիման վրա (մեջբերված տեղում, կետ 117-136-րդ)։ 

69.  Ի տարբերություն դրա, սույն գործով դիմումատուների կողմից պնդվող 1993թ․ հոկտեմբերի 4-ին տեղի ունեցած վատ վերաբերմունքի փաստի քննության շրջանակներում հարցաքննվել են մի շարք անձինք, այդ թվում՝ չեզոք վկաներ, ստացվել է փորձագիտական երկու եզրակացություն (տես, վերևում, կետ 22-39-րդ)։ Դատարանը նկատում է, որ դիմումատուների կողմից ներկայացված լրացուցիչ որոշ վկաների հարցաքննելու մասին միջնորդությունը մերժվել է պատճառաբանված որոշմամբ (տես, վերևում, կետ 37-րդ)։ Արդյունքում դատախազությունը ոստիկաններին մեղադրանք առաջադրելուց հրաժարվելու և քննությունը դադարեցնելու մասին որոշում է կայացրել՝ ոստիկանների մեղքը հաստատող   միանշանակ ապացույցների բացակայության պատճառով։ Շրջանային դատախազի կողմից անցկացված քննությունն ավարտվել է 1994թ․ դեկտեմբերի 4-ին, այսինքն՝ խնդրո առարկա իրադարձություններից տասնչորս ամիս անց, սակայն այդ ժամանակահատվածը պետք է համարել ընդունելի, հաշվի առնելով իշխանությունների կողմից կատարված դատավարական գործողությունների քանակը (տես, վերևում՝ կետ 22-39-րդ, նաև, ի տարբերություն՝ վերը նշված Լաբիտայի գործը, մեջբերված տեղում, կետ 133-րդ, երբ միևնույն ժամանակահատվածի ընթացքում ընդամենը ենթադրյալ հանցանք կատարողների երկու լուսանկար էր արվել)։ 

70.  Ավելին, դիմումատուներն հետագայում են ունեցել վերադաս դատախազի կողմից շրջանային դատախազի որոշումը վերանայելու հնարավորություն։ Սակայն, այն փաստը, որ նրանք երկու փուլում էլ հաջողության չեն հասել, չի կարելի դիտել որպես հարցին վերաբերող։ Որևէ ապացույց չկա այն մասին, որ դատախազությունը պետք է որևէ այլ լրացուցիչ քայլեր ձեռնարկեր դիմումատուների կողմից պնդվող փաստերը պարզելու համար։ Եվ ոչ էլ որևէ բան վկայում է այն մասին, որ դատախազները՝ ենթադրաբար հանցագործություն կատարած անձանց մեղադրանք առաջադրելու կամ մեղադրանքի առաջադրումից հրաժարվելու նպատակով իրենց տրամադրության տակ եղած ապացույցները գնահատելու օրենքով ընձեռնված լիազորությունը իրականացրել են կամայական ձևով։

71.  Այս ամենից ելնելով, Դատարանը եզրակացնում է, որ վատ վերաբերմունքի մասին դիմումատուների կողմից արված մեղադրանքների քննությունը եղել է մանրազնին և արդյունավետ։ Հետևաբար, այս մասով Կոնվենցիայի 3-րդ հոդվածի խախտում թույլ չի տրվել։ 

II.  ԿՈՆՎԵՆՑԻԱՅԻ 6-ՐԴ ՀՈԴՎԱԾԻ 1-ԻՆ ՄԱՍԻ և 3-ՐԴ ՄԱՍԻ © ԿԵՏԻ ԵՆԹԱԴՐՅԱԼ ԽԱԽՏՈՒՄԸ

72.  Դիմումատուները նաև գանգատվեցին Կոնվենցիայի 6-րդ հոդվածի խախտումից, որի համապատասխան դրույթները սահմանում են․ 

“1․ Յուրաքանչյուր ոք, երբ որոշվում է իր դեմ ներկայացված ցանկացած քրեական մեղադրանք, ունի․․․ դատարանի կողմից․․․ արդար․․․ դատաքննության իրավունք․․․”։

3. Քրեական հանցագործության մեջ մեղադրվող յուրաքանչյուր ոք ունի հետևյալ նվազագույն իրավունքները․ 

․․․ (c)  պաշտպանելու իրեն անձամբ կամ իր ընտրած պաշտպանի միջոցով կամ, եթե նա բավարար միջոցներ չունի պաշտպանի ծառույթյունների դիմաց վճարելու համար՝ ունենալու անվճար նշանակված պաշտպան, եթե դա են պահանջում արդարադատության շահերը; ... ”։

73.  Այս առթիվ դիմումատուները գանգատ են ներկայացրել այն մասին, որ 1993թ․ հոկտեմբերի 6-ին, գրավի նշանակման մասին 1993թ․ հոկտեմբերի 5-ի որոշումը բողոքարկելիս, նրանք երկուսն էլ միջնորդել են, որպեսզի իրենց համար պետության կողմից նշանակվի պաշտպան։ Սակայն դատախազ ոչ պատասխանել է այս միջնորդություններին, ոչ էլ դրանք ուղարկել դատարան՝ այսպիսով, խախտելով քրեական դատավարության օրենսգրքի 69-րդ հոդվածի պահանջները։ Դիմումատուները հայտարարեցին, որ պաշտպան չեն ունեցել մինչև 1994թ․ հոկտեմբերի 17-ը, երբ Լյուբլինի շրջանային դատարանը, մտահոգված իրենց հոգեկան վիճակով՝ նրանց համար նշանակել է պաշտպան՝ ղեկավարվելով Օրենսգրքի 70-րդ հոդվածի 1-ին մասով։ Արդյունքում, նրանք ի վիճակի չեն եղել պաշտպանվելու պատշաճ ձևով՝ ի խախտումն Կոնվենցիայի 6-րդ հոդվածի 1-ին մասի և 3-րդ մասի (c) կետի պահանջների։

74.  Կառավարությունն ընդունեց, որ որևէ պատասխան չէր տրվել 1993թ․ հոկտեմբերի 6-ի միջնորդությանը, և որ “սույն գործով [չեն ապահովվել] 6-րդ հոդվածի 3-րդ մասի (c) կետի երաշխիքները”։ 

75.  Դատարանը վերհիշում է, որ անգամ այն դեպքում, եթե 6-րդ հոդվածի հիմնական նպատակը, քրեական գործերի առնչությամբ, հանդիսանում է “ցանկացած քրեական մեղադրանքի” լուծման համար լիազորված “դատարանի” կողմից արդարացի դատաքննության ապահովումը, սրանից չի բխում, որ Կոնվենցիայի սույն դրույթը որևէ կիրառելիություն չունի մինչդատական վարույթի նկատմամբ։ Այսպես, Կոնվենցիայի 6-րդ հոդվածը, հատկապես՝ 3-րդ մասը, վերաբերելի է մինչև քրեական գործը դատարան ուղարկվելը՝ այնքանով, որքանով դատաքննության արդարացիությունը հավանական է, որ լրջորեն կտուժի, եթե դրա դրույթները նախապես լինեն խախտված։ Այն, թե ինչպես նախնական քննության նկատմամբ պետք է կիրառվեն 6-րդ հոդվածի 1-ին մասը և 3-րդ մասի (c) կետը, կախված է համապատասխան վարույթի առանձնահատկություններից և գործի կոնկրետ հանգամանքներից (տես՝ Բրենանն ընդդեմ Միացյալ Թագավորության, Հ- 39846/98, 16.10.2001, կետ 45-րդ, ՄԻԵԴ, 2001, հ-X; see Brennan v. the United Kingdom, no. 39846/98, 16.10.2001, § 45, ECHR 2001-X)։

76.  Ջոն Մյուրրեյն ընդդեմ Միացյալ Թագավորության գործով իր վճռում (Հ- 18731/91, 8.2.1996, կետ 63-րդ, ՄԻԵԴ, 1996, հ-I; John Murray v. the United Kingdom no. 18731/91, 8.2.1996, § 63, ECHR 1996-I), Դատարանը նաև նկատեց, որ չնայած 6-րդ հոդվածը սովորաբար պահանջում է, որպեսզի մեղադրյալին թույլ տրվի օգտվելու պաշտպանի օգնությունից ոստիկանական քննության սկզբնական փուլում, այս իրավունքը, որը Կոնվենցիայում բառացի ամրագրված չէ, կարող է հարգելի պատճառներով ենթարկվել սահմանափակման։ Խնդիրը, յուրաքանչյուր գործով, կայանում է նրանում, թե արդյոք, վարույթի ամբողջ լույսի ներքո, մեղադրյալը զրկված է եղել արդարացի քննության իրավունքից (տես նաև՝ Բրենանի վերը նշված գործը, նույն տեղում)։ 

77.  Դատարանը նկատում է, որ անվիճելի է, որ դիմումատուները որևէ միջոց չեն ունեցել իրենց դեմ քրեական վարույթի ընթացքում օգտվելու մասնավոր ներկայացուցչի աշխատանքից։ Չի վիճարկվում նաև այն, որ դիմումատուների միջնորդությունը պետության կողմից իրենց պաշտպան նշանակելու մաիսն, անտեսվել է իշխանությունների կողմից, ինչի արդյունքում դիմումատուները մեկ տարուց ավելի պաշտպան չեն ունեցել։ Հաշվի առնելով, որը նշված ժամանակահատվածում կատարվել են դատավարական մի շարք գործողություններ, ներառյալ՝ դիմումատուների հարցաքննությունները և նրանց մասնակցությամբ անցկացված դատա-բժշկական փորձաքննությունները (տես, վերևում՝ կետ 40-45-րդ), Դատարանը այսպիսի որևէ արդարացում չի գտնում այս սահմանափակման համար, որով դիմումատուները զրկվել են նախնական քննության և դատաքննության ընթացքում համարժեք պաշտպանվելու իրավունքից։ 

78.  Հետևաբար, տեղի է ունեցել Կոնվենցիայի 6-րդ հոդվածի 1-ին մասի և 3-րդ մասի (c) կետի խախտում։  

III.  ԿՈՆՎԵՆՑԻԱՅԻ 41-ՐԴ ՀՈԴՎԱԾԻ ԿԻՐԱՌՈՒՄԸ

79.  Կոնվենցիայի 41-րդ հոդվածը սահմանում է. 

“Եթե Դատարանը գտնում է, որ տեղի է ունեցել Կոնվենցիայի կամ դրան կից Արձանագրությունների խախտում, իսկ համապատասխան պայմանավորվող կողմի ներպետական իրավունքն ընձեռում է միայն մասնակի հատուցման հնարավորություն, ապա Դատարանը, անհրաժեշտության դեպքում, որոշում է կայացնում տուժած կողմին արդարացի փոխհատուցում տրամադրելու մասին”:

A.  Գույքային վնասը

80.  Դիմումատուները պահանջել են 202․000 լեհական զլոտի (ԼԶ)՝ Կոնվենցիայի խախտմամբ պատճառված եկամուտների կորստի և բաց թողնված օգուտի դիմաց։

81.  Կառավարությունը այդ պահանջը համարեց որպես չհիմնավորված։

82.  Դատարանը կարծում է, որ գոյություն չունի պատճառական կապ խախտման և պնդվող գույքային վնասի միջև (տես, inter alia՝  Ռ․Դ-ն ընդդեմ Լեհաստանի, ՀՀ-29692/96 և 34612/97, 18.1.2001, կետ 66-րդ; see, inter alia, R. D. v. Poland, nos. 29692/96 and 34612/97, 18.1.2001, § 66)։ Հետևաբար, Դատարանը գտնում է, որ որևէ հիմք չկա դիմումատուներին այս տողի տակ հատուցում տրամադրելու համար։ 

B.  Ոչ գույքային վնասը

83.  Դիմումատուները նաև պահանջել են 300․000 ոչ գույքային վնասի դիմաց։

84.  Կառավարությունը դիմումատուների այս պահանջը համարեց որպես չափազանց մեծ։

85.  Դատարանն ընդունում է, որ դիմումատուները կրել են ոչ գույքային վնաս, ինչպիսիք են՝ անհանգստությունն ու ընկճվածությունը, որ առաջ են եկել իրենց համարժեք պաշտպանելու անհնարինության հետևանքով (տես, mutatis mutandis, մեջբերված տեղում՝ Ռ․Դ-ն ընդդեմ Լեհաստանի, կետ 57-րդ)։ Գնահատական տալով արդարության հիման վրա, Դատարանը դիմումատուներից ամեն մեկին այս տողի տակ հատկացնում է 2․000 (երկու հազար) եվրո։ 

C.  Ծախսեր և ծախքեր

86.  Դիմումատուները նաև պահանջել են 3․000 ՊԶ դատական ծախսերի և ծախքերի դիմաց։ 

87.  Կառավարությունն այս պահանջի առթիվ որևէ դիտարկում չնեկայացրեց։ 

88.  Կառավարությունը նշում է, որ դիմումատուներին տրամադրվել է իրավաբանական օժանդակություն՝ Դատարանում իրենց գործը ներկայացնելու համար (տես, վերևում՝ կետ 2-րդ)։ Որևէ ապացույց չկա առ այն, որ դիմումատուները կրել են որևիցե լրացուցիչ ծախսեր և ծախքեր՝ կապված Դատարանի կողմից հաստատված խախտումների մասին իրենց գանգատների հետ, բացի այն ծախսերից, որոնք արդեն իսկ վճարվել են Դատարանի կողմից իրավական օժանդակության ծրագրի շրջանակներում։ Տվյալ հանգամանքներում, այս տողի տակ Դատարանը որևէ հատուցում չի տրամադրում։

D.  Չվճարման տոկոսները

89.  Դատարանը չվճարման տոկոսները կտրամադրի 7.25 % սովորական տարեկան տոկոսադրույքով։ 

ՎԵՐՈԳՐՅԱԼԻ ՀԻՄԱՆ ՎՐԱ ԴԱՏԱՐԱՆԸ ՄԻԱՁԱՅՆ

1.  Որոշում է՝ որ թույլ չի տրվել Կոնվենցիայի 3-րդ հոդվածի խախտում;

2.  Որոշում է՝ որ թույլ է տրվել 6-րդ հոդվածի 1-ին մասի և 3-րդ մասի (c) կետի խախտում;

3.  Որոշում է՝

(a)  որ պատասխանող պետությունը, սույն վճիռը Կոնվենցիայի 44-րդ հոդվածի 2-րդ մասի համաձայն վերջնական դառնալու պահին հաջորդող երեք ամսվա ընթացքում դիմումատուներից յուրաքանչյուրին պետք է վճարի 2․000 (երկու հազար) եվրո՝ որպես ոչ գույքային վնասի հատուցում՝ փոխանակված պատասխանող պետության ազգային արժույթի վճարումը կատարելու պահին գործող փոխարժեքով;

(b)  որ վերը նշված երեք ամիսը լրանալու պահից մինչև վճարման կատարումն ընկած ժամանակահատվածում նշված գումարի վրա պետք է սովորական տոկոս գանձվի` 7.25 % սովորական տարեկան տոկոսադրույքով։ 

4.  Մերժում է արդարացի փոխհատուցման պահանջը` մնացած մասով: 

Կատարված է անգլերենով և ֆրանսերենով և ծանուցված գրավոր 2002թ․ հունիսի 20-ին` Դատարանի Կանոնակարգի 77-րդ կանոնի 2-րդ և 3-րդ մասերի համաձայն: 


Վինսենթ Բերգեր
Ջորջ Ռեսս

Քարտուղար
Նախագահ

